Vastfontein het jóú stem nodig om leersentrum op te rig | Maroela Media
Foto: Facebook via Vastfontein Community Transformation
Maroela Media het vroeër berig die sussies Chrisna en Rolindi Devenish het 'n wegbreekvakansie vir 18 kinders van dié sentrum gereël aangesien die kinders wat permanent hier in pleegsorg is baie selde die geleentheid kry om uit hul onmiddellike omgewing weg te kom.
"Fluor, 'n Fortune 500-maatskappy wat wêreldwyd projekte vir diverse kliënte bestuur, het 'n internasionale gemeenskapsprojekfonds waaruit hulle jaarliks 10 projekte van oor die wêreld finansier met 'n skenking van $10 000 elk. Die idee is om behoeftige gemeenskappe internasionaal op te hef, en dit werk op 'n nominasiegrondslag," het Chrisna verduidelik. "Vastfontein en die projek wat ons graag sou finansier, is genomineer, en toe deur Fluor aangewys as een van die 30 finaliste."
Hoewel daar 11 inskrywings uit Suid-Afrikaanse bodem was, is Vastfontein nou die enigste Suid-Afrikaanse finalis.
Chrisna vertel hulle beplan om 'n mediasentrum vir die kinders op te rig. "Dit is al 'n jare lange droom by die skool om so 'n sentrum te hê om die kinders te help, so ons kon baie spesifiek wees met wat ons voorgelê het. Daar sal 'n biblioteek en 'n lees- en studiegedeelte, rekenaar met internettoegang, multimedia-geriewe, nuwe boeke, opvoedkundige DVD's, en meer wees," het sy gesê.
Dié sentrum sal ook uiteindelik bydra tot die kinders se prestasie. "Die sentrum sal die onderwysers in staat stel om hul leerprogramme aan te vul sodat die kinders beter kan vaar op skool. Laas jaar het 15 van die outjies akademies goed genoeg gevaar om van preprimêr op te skuif na groot skool, so dis vir ons belangrik dat hulle al die geleenthede kry wat hulle verdien."
Jy kan aanlyn vir Vastfontein stem deur die Fluor-webwerf te besoek. Besoek ook Vastfontein se webwerf.